《歌丰年》
宋代·姜特立

稔岁非常岁，时时雾雨并。
陂塘留夜月，涧欲泻秋声。
卧裌惊宵冷，披纱怯晓清。
水泉俱自足，阡陌更无争。
荷锸疏余浸，腰镰候小晴。
秫材寒眼富，酒兴老涎生。
便觉糟床注，还欣庾粟盈。
新君钟瑞庆，旧俗迓升平。
赛社鸡豚肯，迎神笳鼓鸣。
支离自尊受粟，一饱愧斯氓。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。